Nasionale plan versoek vir langafstandbusse voor feesseisoenIntercape busse. (Foto: Intercape/Facebook) Ná ŉ jaar van eindelose aanrandings en uitbuiting van die langafstand-busbedryf, maan die Demokratiese Alliansie in die Wes-Kaap die nasionale minister van vervoer, Fikile Mbalula, om onmiddellik ŉ nasionale plan van aksie bekend te stel wat die veiligheid van langafstandbusse, passasiers en bestuurders sal verseker in die lig van die komende feesseisoen. Ricardo Mackenzie, die DA se provinsiale woordvoerder oor vervoer, sê duisende Suid-Afrikaners sal na verwagting tydens die vakansieseisoen tussen provinsies reis en van busse, minibustaxi’s en ander vervoer gebruik maak. “ŉ Strategie moet in hierdie stadium reeds geformuleer wees en publiek gemaak word deur die nasionale departement van vervoer in reaksie op moontlike aanvalle op langafstandbusse.” Maroela Media het vroeër berig die Oos-Kaapse hooggeregshof het bepaal dat minister Mbalula stappe moet doen teen die voortgesette aanvalle op die langafstandbusdiens Intercape en het die minister tot 28 Oktober kans gegee om met ŉ aksieplan vorendag te kom. Intercape het bevestig dat die minister nog nie enige poging aangewend het om met die maatskappy in verbinding te tree nie. “Daar was ook nog nie enige gesprekke met die Wes-Kaap nie – die provinsie wat die swaarste deur dié voorvalle geraak word,” het Mackenzie gesê. Die DA glo daarom dat ŉ nasionale aksieplan die langtermyn beskerming moet bepaal vir bestuurders, pendelaars en infrastruktuur, veral tydens ŉ periode waar daar verhoogde interprovinsiale reise sal plaasvind. “Ons wil nie verdere geweld, uitbuiting of bloedgieting sien nie. Dit kan op ons interprovinsiale roetes voorkom word.” Ondanks minder aanvalle wat aangemeld is, moet die departement nietemin voorbereidings tref vir die toekoms, meen Mackenzie. “Die DA in die Wes-Kaap vertrou dat minister Mbalula sal ag slaan op die versoek vir ŉ nasionale aksieplan om ŉ doeltreffende reaksie op die geweld en misdadigheid wat die langafstandbusbedryf teister, te verseker.”